CELEX: 32020R0206
Language: mt
Date: 2020-02-14 00:00:00
Title: Regolament ta’ Implimentazzjoni tal-Kummissjoni (UE) 2020/206 tal-14 ta’ Frar 2020 li jawtorizza t-tqegħid fis-suq tal-polpa tal-frott, tal-meraq tal-polpa u tal-meraq ikkonċentrat tal-polpa tat-Theobroma cacao L. bħala ikel tradizzjonali minn pajjiż terz skont ir-Regolament (UE) 2015/2283 tal-Parlament Ewropew u tal-Kunsill u li jemenda r-Regolament ta’ Implimentazzjoni tal-Kummissjoni (UE) 2017/2470 (Test b’rilevanza għaż-ŻEE)

17.2.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 43/66
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2020/206
         tal-14 ta’ Frar 2020
         li jawtorizza t-tqegħid fis-suq tal-polpa tal-frott, tal-meraq tal-polpa u tal-meraq ikkonċentrat tal-polpa tat-Theobroma cacao L. bħala ikel tradizzjonali minn pajjiż terz skont ir-Regolament (UE) 2015/2283 tal-Parlament Ewropew u tal-Kunsill u li jemenda r-Regolament ta’ Implimentazzjoni tal-Kummissjoni (UE) 2017/2470
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2015/2283 tal-Parlament Ewropew u tal-Kunsill tal-25 ta’ Novembru 2015 dwar ikel ġdid, li jemenda r-Regolament (UE) Nru 1169/2011 tal-Parlament Ewropew u tal-Kunsill u li jħassar ir-Regolament (KE) Nru 258/97 tal-Parlament Ewropew u tal-Kunsill u r-Regolament tal-Kummissjoni (KE) Nru 1852/2001 (1), u b’mod partikolari l-Artikolu 15(4) tiegħu,
         Billi:
         
                     (1)
                  
                  
                     Ir-Regolament (UE) 2015/2283 jipprevedi li l-ikel ġdid awtorizzat u inkluż fil-lista tal-Unjoni biss jista’ jitqiegħed fis-suq fl-Unjoni. L-ikel tradizzjonali minn pajjiż terz huwa ikel ġdid iddefinit fl-Artikolu 3 tar-Regolament (UE) 2015/2283.
                  
               
                     (2)
                  
                  
                     Ir-Regolament ta’ Implimentazzjoni tal-Kummissjoni (UE) 2017/2468 (2) jistabbilixxi rekwiżiti amministrattivi u xjentifiċi dwar ikel tradizzjonali minn pajjiżi terzi.
                  
               
                     (3)
                  
                  
                     Skont l-Artikolu 8 tar-Regolament (UE) 2015/2283, ġie adottat ir-Regolament ta’ Implimentazzjoni tal-Kummissjoni (UE) 2017/2470 (3) li jistabbilixxi lista tal-Unjoni ta’ ikel ġdid awtorizzat.
                  
               
                     (4)
                  
                  
                     Skont l-Artikolu 15(4) tar-Regolament (UE) 2015/2283, il-Kummissjoni trid tiddeċiedi dwar l-awtorizzazzjoni u dwar it-tqegħid fis-suq tal-Unjoni ta’ ikel tradizzjonali minn pajjiż terz.
                  
               
                     (5)
                  
                  
                     Fit-30 ta’ Jannar 2019 u fit-28 ta’ Marzu 2019, il-kumpaniji Nestec York Ltd. u Cabosse Naturals NV. (“l-applikanti”) ippreżentaw notifika lill-Kummissjoni li kienu biħsiebhom iqiegħdu fis-suq il-polpa tal-frott, il-meraq tal-polpa u l-meraq ikkonċentrat tal-polpa minn Theobroma cacao L. bħala ikel tradizzjonali minn pajjiż terz skont it-tifsira tal-Artikolu 14 tar-Regolament (UE) 2015/2283. L-applikanti qed jitolbu li l-polpa tal-frott, il-meraq tal-polpa u l-meraq ikkonċentrat tal-polpa tat-Theobroma cacao L. jiġu kkunsmati mill-popolazzjoni ġenerali bħala tali jew bħala ingredjent.
                  
               
                     (6)
                  
                  
                     Skont l-Artikolu 7(2) tar-Regolament ta’ Implimentazzjoni (UE) 2017/2468, il-Kummissjoni talbet informazzjoni addizzjonali mingħand l-applikanti fir-rigward tal-validità tan-notifika. L-informazzjoni mitluba ngħatat fit-12 ta’ April 2019 u fl-20 ta’ Ġunju 2019.
                  
               
                     (7)
                  
                  
                     Id-data ppreżentata mill-applikanti turi li l-polpa tal-frott, il-meraq tal-polpa u l-meraq ikkonċentrat tal-polpa tat-Theobroma cacao L. għandhom storja ta’ użu sikur bħala ikel fil-Brażil.
                  
               
                     (8)
                  
                  
                     Bi qbil mal-Artikolu 15(1) tar-Regolament (UE) 2015/2283, fit-22 ta’ Mejju 2019 u fl-20 ta’ Ġunju 2019, il-Kummissjoni bagħtet in-notifiki validi lill-Istati Membri u lill-Awtorità Ewropea dwar is-Sigurtà fl-Ikel (“l-Awtorità”).
                  
               
                     (9)
                  
                  
                     Ma tressqux oġġezzjonijiet debitament motivati b’rabta mas-sigurtà għat-tqegħid fis-suq fl-Unjoni tal-polpa tal-frott, tal-meraq tal-polpa u tal-meraq ikkonċentrat tal-polpa tat-Theobroma cacao L. lill-Kummissjoni mill-Istati Membri jew mill-Awtorità fil-perjodu ta’ erba’ xhur stabbilit fl-Artikolu 15(2) tar-Regolament (UE) 2015/2283.
                  
               
                     (10)
                  
                  
                     Għalhekk jenħtieġ li l-Kummissjoni tawtorizza t-tqegħid fis-suq fl-Unjoni tal-polpa tal-frott, tal-meraq tal-polpa u tal-meraq ikkonċentrat tal-polpa tat-Theobroma cacao L. u taġġorna l-lista tal-Unjoni ta’ ikel ġdid.
                  
               
                     (11)
                  
                  
                     Għalhekk, jenħtieġ li r-Regolament ta’ Implimentazzjoni (UE) 2017/2470 jiġi emendat skont dan,
                  
               ADOTTAT DAN IR-REGOLAMENT:
         
            Artikolu 1
            
               1.   Il-polpa tal-frott, il-meraq tal-polpa u l-meraq ikkonċentrat tal-polpa tat-Theobroma cacao L. kif speċifikat fl-Anness ta’ dan ir-Regolament għandu jiddaħħal fil-lista tal-Unjoni tal-ikel ġdid awtorizzat stabbilita fir-Regolament ta’ Implimentazzjoni (UE) 2017/2470.
            
            
               2.   L-entrata fil-lista tal-Unjoni msemmija fil-paragrafu 1 għandha tinkludi l-kundizzjonijiet tal-użu u r-rekwiżiti tat-tikkettar stipulati fl-Anness ta’ dan ir-Regolament.
            
         
         
            Artikolu 2
            L-Anness tar-Regolament ta’ Implimentazzjoni (UE) 2017/2470 huwa emendat f’konformità mal-Anness ta’ dan ir-Regolament.
         
         
            Artikolu 3
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-14 ta’ Frar 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 327, 11.12.2015, p. 1.
         
            (2)  Ir-Regolament ta’ Implimentazzjoni tal-Kummissjoni (UE) 2017/2468 tal-20 ta’ Diċembru 2017 li jistabbilixxi rekwiżiti amministrattivi u xjentifiċi li jikkonċernaw ikel tradizzjonali minn pajjiżi terzi skont ir-Regolament (UE) 2015/2283 tal-Parlament Ewropea u l-Kunsill dwar ikel ġdid (ĠU L 351, 30.12.2017, p. 55).
         
            (3)  Ir-Regolament ta’ Implimentazzjoni tal-Kummissjoni (UE) 2017/2470 tal-20 ta’ Diċembru 2017 li jistabbilixxi l-lista tal-Unjoni tal-ikel ġdid skont ir-Regolament (UE) 2015/2283 tal-Parlament Ewropew u tal-Kunsill dwar ikel ġdid (ĠU L 351, 30.12.2017, p. 72).
      
      
         
            ANNESS
            L-Anness tar-Regolament ta’ Implimentazzjoni (UE) 2017/2470 huwa emendat kif ġej:
            
                        (1)
                     
                     
                        L-entrata li ġejja tiddaħħal fit-Tabella 1 (L-ikel ġdid awtorizzat) f’ordni alfabetika:
                        
                                    Ikel ġdid awtorizzat
                                 
                                 
                                    Kundizzjonijiet li fihom jista’ jintuża l-ikel ġdid
                                 
                                 
                                    Rekwiżiti tat-tikkettar speċifiċi oħrajn
                                 
                                 
                                    Rekwiżiti oħrajn
                                 
                              
                                    “Polpa tal-frott, meraq tal-polpa u meraq ikkonċentrat tal-polpa tat-Theobroma cacao L. (Ikel tradizzjonali minn pajjiż terz)
                                 
                                 
                                    Mhux speċifikat
                                 
                                 
                                    Id-denominazzjoni tal-ikel ġdid fuq it-tikkettar tal-oġġetti tal-ikel li fihom minn dan l-ikel għandha tkun “polpa tal-kawkaw (Theobroma cacao L.)”, “meraq tal-polpa tal-kawkaw (Theobroma cacao L.) “ jew “meraq ikkonċentrat tal-polpa tal-kawkaw (Theobroma cacao L.)”, skont il-forma użata.”
                                 
                                 
                                     
                                 
                              
                  
                        (2)
                     
                     
                        L-entrata li ġejja tiddaħħal fit-Tabella 2 (Speċifikazzjonijiet) f’ordni alfabetika:
                        
                                    Ikel Ġdid Awtorizzat
                                 
                                 
                                    Speċifikazzjonijiet
                                 
                              
                                    “Polpa tal-frott, meraq tal-polpa u meraq ikkonċentrat tal-polpa tat-Theobroma cacao L.
                                    (Ikel tradizzjonali minn pajjiż terz)
                                 
                                 
                                    
                                       Deskrizzjoni/Definizzjoni
                                    
                                    L-ikel tradizzjonali huwa l-polpa tal-frott mill-kawkaw (Theobroma cacao L), li huwa “sustanza milwiema, muċillaġinuża u aċiduża li fiha huma inkorporati ż-żrieragħ”.
                                    Il-polpa tal-frott tal-kawkaw tinkiseb billi jinqasam il-miżwed tal-kawkaw segwit b’separazzjoni mill-ħliefa u l-fażola; il-polpa tiġi mbagħad soġġetta għall-pastorizzazzjoni u l-iffriżar. Il-meraq tal-kawkaw u/jew il-meraq ikkonċentrat tal-polpa tal-kawkaw jiġu prodotti wara l-ipproċessar (trattament enżimatiku, pasturizzazzjoni, filtrazzjoni u konċentrazzjoni).
                                    
                                       
                                          Data kompożizzjonali tipika tal-polpa tal-frott tal-kawkaw, tal-meraq tal-polpa, u tal-meraq ikkonċentrat tal-polpa
                                    
                                    Proteina (g/100 g): 0,0 sa 2,0
                                    Xaħam totali (g/100 g): 0,0 sa 0,2
                                    Zokkor totali (g/100 g): > 11,0
                                    Il-livell Brix (° Brix): ≥ 14
                                    pH: 3,3 sa 4,0
                                    
                                       Kriterji mikrobijoloġiċi
                                    
                                    Għadd Totali tal-Kolonji (aerobiku): < 10 000  cfu  (1)/g
                                    Enterobacteriacae: ≤ 10 cfu/g
                                    
                                       Salmonella: Assenza f’25 g
                                 
                              
                  
               (1)  Cfu: Unità li tifforma kolonji.”